РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/435-15

22. фебруар 2016. године

Б е о г р а д

ЗАПИСНИК

34. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 19. НОВЕМБРА 2015. ГОДИНЕ

Седница је почела у 12 часова и 10 минута.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Драгољуб Зиндовић, Владан Милошевић, Радмило Костић, Оливера Пауљескић, Ђорђе Чабаркапа, Владимир Маринковић и Младен Грујић.

Седници су присуствовали заменици чланова Одбора: Милосав Милојевић (заменик члана Одбора Драгољуба Зиндовића), Нинослав Гирић (заменик члана Одбора Владана Милошевића), Горан Вукадиновић (заменик члана Одбора Јелене Мијатовић) и Дејан Ковачевић (заменик члана Одбора Драгомира Карића).

Седници нису присуствовали чланови Одбора: Драгомир Карић, Јелена Мијатовић, Александар Јовичић, Новица Тончев, Горан Ћирић, Иван Карић, Дејан Чапо и Енис Имамовић.

Седници су присуствовали народни посланици Владимир Петковић и Дејан Раденковић, који нису чланови Одбора.

Седници су, на позив председника, присуствовали: Драган Стевановић, државни секретар у Министарству привреде, Милун Тривунац, Дубравка Дракулић и Душан Пурић, вршиоци дужности помоћника министра привреде и Драган Угричић, вршилац дужности директора Агенције за приватизацију.

На предлог председника, Одбор је једногласно утврдио следећи

Д н е в н и р е д

1. Разматрање Информације о раду Министарства привреде за период јануар-март 2015. године (број 02-1325/15 од 13. маја 2015. године);

2. Разматрање Информације о раду Министарства привреде за период април-јун 2015. године (број 02-2099/15 од 28. августа 2015. године);

3. Разматрање Информације о раду Министарства привреде за период јул-септембар 2015. године (број 02-3018/15 од 17. новембра 2015. године);

4. Разматрање Извештаја Министарства привреде о раду Агенције за приватизацију за месец фебруар 2015. године (број 02-723/15 од 19. марта 2015. године);

5. Разматрање Извештаја Министарства привреде о раду Агенције за приватизацију за месец март 2015. године (број 02-1326/15 од 13. маја 2015. године);

6. Разматрање Извештаја Министарства привреде о раду Агенције за приватизацију за месец мај 2015. године (број 02-1673/15 од 23. јуна 2015. године);

7. Разматрање Извештаја Министарства привреде о раду Агенције за приватизацију за месец јун 2015. године (број 02-1913/15 од 24. јула 2015. године);

8. Разматрање Извештаја Министарства привреде о раду Агенције за приватизацију за месец август 2015. године (број 02-2206/15 од 16. септембра 2015. године);

9. Разматрање Извештаја Министарства привреде о раду Агенције за приватизацију за месец септембар 2015. године (број 02-2743/15 од 27. октобра 2015. године).

Пре разматрања утврђених тачака дневног реда, Одбор је једногласно усвојио записнике 30. и 31. седнице Одбора.

Прва, друга и трећа тачка дневног реда – **Разматрање Информације о раду Министарства привреде за период јануар-март 2015. године; Разматрање Информације о раду Министарства привреде за период април-јун 2015. године; Разматрање Информације о раду Министарства привреде за период јул-септембар 2015. године**

На предлог председника, Одбор је једногласно одлучио да обједини расправу по првој, другој и трећој тачки дневног реда.

Одбор је размотрио Информацију о раду Министарства привреде за период јануар-март 2015. године, Информацију о раду Министарства привреде за период април-јун 2015. године и Информацију о раду Министарства привреде за период јул-септембар 2015. године и поднео извештаје Народној скупштини.

У уводним напоменама, Драган Стевановић, државни секретар у Министарству привреде, истакао је да је Министарство привреде дало значајан допринос фискалној консолидацији окончањем процеса приватизације друштвених предузећа. Почетком године почела је реформа јавних предузећа и тај процес ће се, у сарадњи са међународним институцијама, интензивирати у следећој години. Донет је адекватан законодавни оквир за улагање и створени предуслови да се у наредној години подстицаји за инвестиције додељују на основу јасно утврђеног правног оквира и критеријума.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* да ли је формирана радна група за припрему закона о занатству и докле се стигло у његовој припреми, посебно имајући у виду неопходност његовог хитног доношења ради решавања многих проблема и обједињавања тржишта малих и средњих предузећа и предузетника;
* да ли ће поново бити враћене одбитне ставке од пореза на добит, које су некада биле за мала и средња предузећа и предузетнике;
* да ли постоји могућност да се за наредну годину у буџету планирају средства за изградњу путног правца Пирот-Димитровград преко Старе планине.

У расправи су подржани извештаји и оно што је Министарство привреде урадило до сада, као и најављене активности. Изнета су очекивања да ће 2016. година бити година експанзије, поготово за мала и средња предузећа и предузетништво, да ће се направити добар систем субвенција и подршке и да ће се у парламенту донети закони о занатству и задругама.Предложено је да у радној групи за припрему закона о занатству учествује неко из привреде, јер привредници најбоље знају који су проблеми и да понуде решење. Изнето је да би требало обезбедити око 2,5 милиона евра да би се ревитализовао и изградио пут Пирот-Димитровград преко Старе планине и на тај начин обезбедила путна инфраструктура неопходна за развој сточарства и туризма.

Поводом дискусије, представници Министарства привреде су истакли да се интензивно ради на једном броју закона, а за следећу годину би могао да се припреми веома важан нов закон о занатству. Радна група за припрему закона о занатству још није формирана. Питања која се односе на пореске стопе, ослобађања и подстицаје су у надлежности Министарства финансија. У следећој години, покренуће се иницијативе које ће значајно подржати мала и средња предузећа и предузетнике. Изградња путног правца Пирот-Димитровград преко Старе планине је у надлежности Министарства грађевинарства, саобраћаја и инфраструктуре. Сада је актуелно планирање и дефинисање програма за наредну годину и може да се са надлежним министарством организује састанак и покуша да се обезбеди део средстава за предложени путни правац. Навели су да је један од највећих успеха што је код јавности промењена свест о стечају и процесу приватизације, па ће захваљујући и томе имовина која деценију и више није била у функцији или је само правила штету и губитке бити стављена у функцију. На почетку године било је 140 предузећа у реструктурирању, а данас их је само 17.

У дискусији су учествовали Александра Томић, Владан Милошевић, Зоран Пралица, Радмило Костић, Владимир Маринковић, Драган Стевановић и Душан Пурић.

а) Сагласно члану 229. Пословника Народне скупштине, Одбор је одлучио једногласно да прихвати Информацију о раду Министарства привреде за период јануар-март 2015. године.

б) Сагласно члану 229. Пословника Народне скупштине, Одбор је одлучио једногласно да прихвати Информацију о раду Министарства привреде за период април-јун 2015. године.

в) Сагласно члану 229. Пословника Народне скупштине, Одбор је одлучио једногласно да прихвати Информацију о раду Министарства привреде за период јул-септембар 2015. године.

Четврта, пета, шеста седма, осма и девета тачка дневног реда – **Разматрање Извештаја Министарства привреде о раду Агенције за приватизацију за месец март 2015. године; Разматрање Извештаја Министарства привреде о раду Агенције за приватизацију за месец мај 2015. године; Разматрање Извештаја Министарства привреде о раду Агенције за приватизацију за месец јун 2015. године; Разматрање Извештаја Министарства привреде о раду Агенције за приватизацију за месец август 2015. године; Разматрање Извештаја Министарства привреде о раду Агенције за приватизацију за месец септембар 2015. године**

На предлог председника, Одбор је једногласно одлучио да обједини расправу по четвртој, петој, шестој, седмој, осмој и деветој тачки дневног реда.

Члановима Одбора су за разматрање четврте, пете, шесте, седме, осме и девете тачке дневног реда достављени извештаји Министарства привреде о раду Агенције за приватизацију за фебруар, март, мај, јун, август и септембар 2015. године и програми рада Агенције за приватизацију за март, април, јун, јул, август, септембар, октобар и новембар 2015. године.

У уводним напоменама, Драган Угричић, вршилац дужности директора Агенције за приватизацију истакао је да су у јануару ове године ушли у поступак приватизације са 560 предузећа, од којих је 140 било заштићено од принудне наплате. Од 560 предузећа, око 260 је решено, а од 140 предузећа која су била заштићена од принудне наплате, данас их је само 17 заштићено. У плану је да се до краја године реши још 10 заштићених предузећа, а остатак до маја 2016. године. Агенција је у току године објавила 170 јавних позива и на основу тога продато је 35 предузећа.

Милун Тривунац, помоћник министра привреде, напоменуо је да се крајем 80-

тих и 90-их ушло у нови инвестициони циклус можда би 140 заштићених предузећа имали шансе да преживе. Ове године је око 15.000 радника из тих предузећа узело социјални програм и за то је исплаћено око девет милијарди динара из буџета. Код продаје капитала неког предузећа инвеститор мора да преузме одређен број радника, инвестира одређен износ и достави банкарску гаранцију. Истакао је да је стечај за већину неминовност и једина шанса да се привуку неопходне инвестиције за неку нову технологију. У стечају је могућа производња, а стечајни управници су свесни ситуације и у међувремену трудиће се да увећају стечајну масу и неке људе врати на посао.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* да ли ће и од чега бити исплаћени мали акционари Фабрике аутомобилских делова која је сада продата из стечаја компанији „Металац“;
* у ком правцу иде стечај Модне конфекције „Рудник“, да ли само продаја имовине или и наставак неке делатности;
* да ли ће радници Модне конфекције „Рудник“ имати шансу, с обзиром да их је пуно који су и даље у тој грани индустрије;
* поводом раскида разних приватизација на неправилан начин из прошлости због којих бивши власници предузећа туже Републику Србију, да ли Агенција има надлежности да се споразуме са бившим власницима без суда да би се избегле велике камате и судски трошкови;
* колико има стечајних управника, колико стечајева поједини стечајни управници имају и колико има стечајних управника који немају ниједно предузеће.

У расправи је истакнуто да треба растеретити стечајне управнике који воде стечај више предузећа. Требало би покушати направити вансудско поравнање са бившим власницима предузећа који су тужили Републику Србију и траже повраћај средстава која су им узета приликом раскидања уговора о приватизацији. Предложено је да стечајни управници имају бољу координацију са локалном самоуправом приликом продаје одређених објеката и пре продаје обавесте локалну самоуправу. Дешавало се да се продају објекти за врло малу вредност, а који су од општег значаја за локалну самоуправу. Изнет је предлог за предузеће „Електропорцелан“ Аранђеловац, да један извршни директор буде из локалне самоуправе.

Поводом дискусије, представници Министарства привреде су истакли да су на основу Закона о изменама и допунама Закона о Агенцији за лиценцирање стечајних управника, који је ступио на снагу 4. новембра ове године, сви стечајеви који су били у надлежности Агенције за приватизацију прешли у надлежност Агенције за лиценцирање стечајних управника, па да сва питања која се односе на предузећа у стечају треба њима поставити, а они ће обезбедити одговоре за питања постављена на седници Одбора. Агенција за лиценцирање стечајних управника стоји на располагању потенцијалним инвеститорима за разговор у вези Фабрике аутомобилских делова која је продата „Металцу“ и Модне конфекције „Рудник“, са жељом да се процес стечаја води брже и што пре приведе крају, како би се имовина ставила у функцију. Агенција за приватизацију ће вероватно бити трансформисана. Видеће се на који начин ће се бавити споровима у којима су бивши власници предузећа, где је раскинут уговор о приватизацији, тужили Републику Србију. Спорови се воде и пред домаћим и пред међународним судовима. Предузеће „Електропорцелан“ Аранђеловац је акционарско друштво , што значи да има Одбор директора, као орган управљања. У Одбору има три члана, а један од чланова Одбора директора је извршни директор и он мора да буде запослен у друштву. Остала два члана не морају да буду запослена у друштву, што значи да закон дозвољава могућност да један од чланова Одбора директора, независни и неизвршни директор, буде представник локалне самоуправе. Предузеће „Електропорцелан“ је блокирано и блокаду су покренули запослени. У току је спровођење социјалног програма и предузеће је изабрало саветника. Представници Министарства привреде су напоменули да ће изменама закона покушати да унапреде рад стечајних управника како би се стечајни процес поједноставио и убрзао.

У дискусији су учествовали Александра Томић, Дејан Ковачевић, Зоран Пралица, Милосав Милојевић, Драган Стевановић, Милун Тривунац и Драган Угричић.

а) Одбор је једногласно усвојио Извештај Министарства привреде о раду Агенције за приватизацију за месец фебруар 2015. године.

б) Одбор је једногласно усвојио Извештај Министарства привреде о раду Агенције за приватизацију за месец март 2015. године.

в) Одбор је једногласно усвојио Извештај Министарства привреде о раду Агенције за приватизацију за месец мај 2015. године.

г) Одбор је једногласно усвојио Извештај Министарства привреде о раду Агенције за приватизацију за месец јун 2015. године.

д) Одбор је једногласно усвојио Извештај Министарства привреде о раду Агенције за приватизацију за месец август 2015. године.

ђ) Одбор је једногласно усвојио Извештај Министарства привреде о раду Агенције за приватизацију за месец септембар 2015. године.

Седница је закључена у 13 часова и 20 минута.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |